Melkein jokaisella on mielipide parhaasta flunssan hoitokeinosta. Radion kuuntelija VeliJohannes kertoo taltuttavansa taudit täysin ilmaisella keinolla - omalla virtsalla. Infektiolääkäri ei tehoa allekirjoita. Virtsahoitoja käsiteltiin Yleisradion ohjelmasarjassa 1960-luvulla.

Flunssa ja sen parhaat hoitomuodot kirvoittavat joka talvi keskusteluja.

Yle Keski-Suomen radion lähetysikkunaan kirjoittanut nimimerkki VeliJohannes kertoo, että paras ja ilmainen "lenssulääke" on oma virtsa.

- Esimerkiksi kurkkukipu on lähtenyt välittömästi pelkästään kurlauksella. Virtsa on steriiliä ainetta, pitää vain muistaa välineiden puhtaus. Lääkkeitä ja muita myrkkyjä käyttävien ja raskaana olevien kannattaa olla varovainen, VeliJohannes huomauttaa.

VeliJohanneksen kiinnostus virtsahoidosta heräsi, kun hän luki vaietuista hoitomuodoista kertovan artikkelin. Tekstin mukaan tutkimustuloksia ei ole koottu tai julkaistu suurelle yleisölle, mutta käyttäjät ovat voineet todeta sen toimivan.

- Aihe herättää varmasti monenlaisia tunnereaktioita, VeliJohannes myöntää.

Virtsalla hoidettu ennenkin

Virtsalla vaivojen hoitaminen on vanhan kansan keino: esimerkiksi vauvojen silmätulehduksia on taannoin neuvottu hoitamaan pyyhkimällä silmiä pissaisella harsovaipalla. Nettipalstoilla kirjoittajat kertovat hoitaneensa iho-ongelmia virtsalla.

Virtsan sisältämän urean teho jo tunnustetaan, koska sitä käytetään yleisesti kosmetiikassa, myös joissakin apteekin voiteissa. Urea sitoo vettä, ja auttaa siten säilyttämään ihon kosteutta.

Lääkäri ei kiellä, mutta ei vahvistakaan

Keski-Suomen keskussairaalan infektiolääkäri Maija Rummukaista VeliJohanneksen hoitokeino huvittaa.

- En ole kokeillut itse, mutta en usko sen toimivan yhtään paremmin kuin mustaherukkamehun, valkosipulin, vitamiinien tai konjakin.

Rummukaisen mukaan virtsan nauttimisesta ei koidu terveydelle haittaakaan. Ja jos virtsa on ainoa tarjolla oleva neste, on parempi juoda sitä kuin antaa elimistön kuivua.

Virtsahoidot esillä 1960-luvulla

1960-luvulla Tapio Kautovaara teki ohjelmasarjan Yleisradioon kansanomaisista parannuskeinoista, ja niissä virtsa nousee yllättävän usein esille. Esimerkiksi jalkahikeä ohjelmissa neuvottiin hoitamaan kaatamalla nurmikolle virtsaa ja tallustelemalla siinä. Syöpäajokseen virtsaa siveltiin tai sitä jopa juotiin.

Vanhan kansan nuhanparannuskeino oli imaista virtsaa kourasta nenän kautta suuhun ja sylkäistä sitten se pois.

Klo 13:05 otsikko muutettu

Klo 16:14 lisätty Ylen ohjelmasarja.